הוועדה המשותפת לעניין הפעלת כביש חוצה ישראל והמשך סלילת חלקיו הצפוני והדרומי, כנסת 16, פרוטוקול מספר 2, 2004-12-27 12:30

חברי הוועדה: אבשלום וילן

מוזמנים: יהודה כהן - מנכ"ל אריה שבתאי - דובר משרד הפנים:

מוזמנים: עפרה לבנה - מנהלת האגף לתוכניות מתאר ארציות אילנה טלר - האגף לתוכנית מתאר ארציות קרן טרנר - רפרנטית תחבורה, משרד האוצר אהוד סביון - מנכ"ל חברת "דרך ארץ" אילן בארי - מנהל מרחב מרכז, קק"ל ארגונים לאיכות סביבה: יאיר כהן - "מגמה ירוקה" דפנה בן-יהושע - "מגמה ירוקה" שגית פורת - "חיים וסביבה" חנן ארז - ראש המועצה האזורית מגידו

קצרנית: השלמת כביש חוצה ישראל - הקצאת תקציב, תכנון וביצוע

דוד טל: שלום לכולם, אני מתכבד לפתוח את ישיבת ועדת המשנה של ועדת הכלכלה לעניין הפעלת כביש חוצה ישראל.

דוד טל: היינו אמורים לקבוע פגישה, אך זה לא הסתייע, ולכן העברתי לכול החברים שאפשר לסייר במקום ולקבל את כל הפרטים.

דוד טל: אני רוצה לסכם היום את הדיון הזה.

דוד טל: אם עוד טרם נשמעו טענות ומענות או השגות או דברים חדשים שאנחנו לא יודעים עליהם, זה הזמן להציג אותם, כדי שנוכל להתקדם הלאה.

דוד טל: האם יש מישהו שרוצה לומר משהו?

חנן ארז: אני שמח להופיע כאן היום, כי לצערי בישיבות הקודמות לא יכולתי להופיע והופיעו נציגי המועצה.

חנן ארז: אני מאוד מצר על זה שלא הצלחתם לקיים את הביקור המתוכנן באופן שחשבנו שיהיה, כדי שתהיה לנו גם הזכות והאפשרות להציג את עמדתנו בפניכם.

חנן ארז: למען הסדר הטוב והגילוי הנאות אני צריך לומר שקיימנו רק לפני כמספר ימים פגישה עם מנכ"ל כביש חוצה ישראל וליבנו את הנושאים שעומדים על סדר היום.

חנן ארז: אני לא יכול לומר שבאנו על סיפוקנו, אבל לפחות היה סיג ושיח אמיתי.

חנן ארז: אני חושב שהיתה לפחות היענות ראשונית לצרכים שאנחנו מביעים.

חנן ארז: בצד הציבורי של העניין - אני רוצה להדגיש את זה שוב, בין אם נאמר או לא - אנחנו מבינים שקרוב לוודאי שהנושא של חלופת המנהור ספק אם יעמוד על הפרק.

חנן ארז: לפחות היינו רוצים לעשות מאמץ עילאי כדי למזער את הנזקים ולהגדיר מעברי רצף, על מנת לתת מענה לנושאים הביולוגיים והאקולוגיים באזור שאותו אנחנו מנסים בעצם להציל.

חנן ארז: היום זאת נקודת הראות שלנו במסגרת מזעור הנזקים.

דוד טל: קיבלתי מכתב מעמיתתי, חברת הכנסת מלי פולישוק-בלוך, שהעבירה לי מכתב מבעלה עם השגות לנושא.

דוד טל: בחנתי את הנושא הזה וביקשתי חוות דעת.

דוד טל: למען הגילוי הנאות אני אומר שביקשתי חוות דעת מאינג'ינר רוזן, שיש לו נגיעה בסלילה שם, וגם קיבלתי חוות דעת נוספת ממהנדס בשם יוסי סבל.

דוד טל: עלו כל מיני השגות במכתבו של המהנדס פולישוק ורציתי לוודא ולבדוק מה הם הנתונים הנכונים, אם מה שהוא הציג בפניי או הצגה אחרת של אנשי חוצה ישראל.

דוד טל: קיבלתי את ההשגות של רוזן בנושא הזה ולא הסתפקתי בכך וביקשתי חוות דעת נוספת, היות שרוזן הוא מאנשי חוצה ישראל, שאכן תומכת יותר בעמדה של רוזן לגבי העלויות השונות.

דוד טל: היו שם הבדלים בעלויות ולכן זה משנה את כל העלויות לגבי מנהור.

דוד טל: לכן הגעתי למסקנה שאני מאמץ את מה שהגיש לי אינג'ינר רוזן ונתמך על-ידי המהנדס יוסי סבל.

דוד טל: אני מבין שיש בקשה לבחון את הקמת המנהרה בקטע וזה צריך להידון בבג"ץ.

דוד טל: מר ארז אמר לאן כנראה נושבת הרוח.

דוד טל: בקשר לבקשה הזאת, מבלי לפגוע בהחלטתו של בג"ץ, שכמובן סוברני להחליט כפי שהוא ימצא לנכון, אני חושב שאין מקום לבחון את הקמת המנהרה הזאת, משום שעלות המנהרה גבוהה יותר מעלות כביש פתוח.

דוד טל: זה נתון שהאדריכל פולישוק לא הציג בפנינו, אולי שכח להדגיש את זה, אבל יש עלות גבוהה מאוד של תחזוקה - כ-20 מיליון שקל בשנה, לכול הנושא של תאורה, תחזוקה שוטפת וכו'.

דוד טל: יתרה מזאת, המנהרה שמבקשים לכרות תאריך את הנסיעה בכ-5 ק"מ וזה מתנגש עם המודל הכלכלי תחרותי.

דוד טל: לצערי הנושא הזה נדון ונלעס היטב במועצה הארצית לתכנון ובנייה והוחלט על חלופת הכביש.

דוד טל: לדעתי אסור לעכב את סלילת כביש 18 וכל עיכוב מפלה לרעה את תושבי הפריפריה.

דוד טל: אמרתי את זה בפעם הקודמת ואני מדגיש את זה שוב, משום שאני רואה בזה את עיקר הנושא.

דוד טל: ברגע שזה מפלה את תושבי הפריפריה, זה גם שולל מהם את ההזדמנות להידמות בתנאיהם לאנשי המרכז.

דוד טל: אני לא אזכיר מה אמר מר בני שריג, מהרשות לפיתוח הגליל, לגבי עד כמה הכביש הזה חשוב, וכן מה אמרה גברת הדס בשן.

דוד טל: למען הגילוי הנאות אני אומר שהיא ביקשה לבדוק את מה שניתן כדי למזער את הנזק.

דוד טל: התרשמתי מאנשי חוצה ישראל שהם משתדלים ככל יכולתם לצאת בין דברים שהשכל הישר יכול לקבל וגם לפעמים לא להסכים לו, כדי להסיר כל מיני אבני נגף.

דוד טל: הם מוכנים להתקדם עם זה וההתרשמות שלי היא שהם מוכנים לצאת לקראת.

דוד טל: אני שמח על הדברים שאמר מר ארז ואני מאוד מקווה שגם לאחר שיאושר הקטע הזה יימשך שיתוף הפעולה של אנשי חוצה ישראל עם כל הגופים.

דוד טל: לכן אנחנו נסכם את הנושא הזה וניתן את ברכתנו להמשך.

אבשלום וילן: נאמנים עליי דבריו של יושב-ראש הישיבה וגם אני מברך על כך.

דוד טל: לכן הוועדה רוצה לתת את ברכתה לאנשי הביצוע, כדי שיבצעו הכול על-פי כל דין, על-פי כל החלטה של בג"ץ או בית משפט אחר.

דוד טל: הוועדה רואה בחיוב את סלילת הכביש הזה כמה שיותר מהר, כדי לקרב את אזורי הפריפריה למרכז.

עפרה לבנה: אני רוצה להתייחס לחששותיו של מר ארז - אני רוצה להדגיש שהכביש נסלל בליווי של צוות מלווה שיושב על כל פרט ופרט בנושאים שמדאיגים אותו.

עפרה לבנה: אני מניחה שהוא דיבר עם נציגי כביש חוצה ישראל על מעברי רצף וכד'.

עפרה לבנה: אלה בדיוק הנושאים שיושבים לגביהם על המדוכה בעקבות תסקיר השפעה מפורט - התסקיר הכללי היה כבר - של הקטע המרכזי אשר לגבי ההתוויה המדויקת והשיפורים השונים בנושא לא התקבלו החלטות סופיות.

דוד טל: אני חושב שמן הראוי היה שבטרם הדיונים תקבלו תסקיר ולא בתום הדיונים.

דוד טל: אני חושב שזה יכול להיות גורם בעל משקל ועוצמה רב יותר כשזה מונח בטרם מתכננים את התוואי ולא לאחר שזה תוכנן.

דוד טל: אנחנו לומדים כל הזמן וכנראה שמקטע 18 ילמדו גם לגבי העתיד ואני מקווה שעד שהכביש יגיע לנהריה יהיו אפס טעויות.

עפרה לבנה: התסקיר הזה הוא בנוסף לתסקיר הכללי.

עפרה לבנה: מדובר בתסקיר שהוא לקראת ביצוע, לאחר שנעשו תסקירים כמקובל בכל תוכנית אחרת.

עפרה לבנה: זה תסקיר שבשום תוכנית אחרת לא נעשה ולא היו יורדים לדרגת פירוט כזאת.

דוד טל: אני מודה לכולם, הישיבה נעולה.

דוד טל: - - - - - - -